Aki-Matilda Høegh-Dam (SIU), 2022-03-01:
Tak for ordet.
Først er det vigtigt for mig at pointere, at det her lovforslag er yderst vigtigt for Kalaallit Nunaat.
Det er et lovforslag, som skulle være kommet for årtier siden.
Det er et område, som desværre i lang tid er blevet negligeret, og det er derfor, at Siumut ser med stor glæde på, at det endelig bliver taget op.
Og vi er glade for at se, at denne lovpakke gennemgår så mange nødvendige ting med hensyn til behandlingspladser fra seksualforbrydere, som bliver oprettet i Nuuk; gennemførelse af en ny politireform; ny politiklageordning; forhøjelse af foranstaltningsniveauet for voldtægt af børn med op til 50 pct.; styrkelse af retssikkerheden for ofrene for forbrydelserne og meget mere.
Men jeg må ærligt indrømme, at jeg blev lidt chokeret, da jeg gik herind i salen og så, hvor lidt engagement der var inde fra salen netop omkring det her meget vigtige emne.
Og det, der kan gøre mig bekymret i forhold til det her yderst gode lovforslag, er, om det bare bliver til en form for sovepude, hvor man kommer til at tænke, at nå, nu har vi fra Folketinget gjort vores, altså hvad der er vores ansvar for at sikre retssikkerheden og for at sikre, at de børn, der er i Grønland, også bliver behandlet ordentligt.
Lad mig minde om, at hele politivæsenet og hele retssystemet er et dansk ansvar i Grønland.
Og vi vil ikke have, at det bliver negligeret længere.
Så uanset at vi tilslutter os dette gode forslag, så lad mig minde om, at der er meget at gøre endnu.
Vi bliver nødt til også at kigge på den demokratiske form, hvori vi laver de her lovgivninger – hele høringsprocessen.
Vi havde også en høring om retsvæsenet for ikke så lang tid siden i Grønlandsudvalget, og det er også vigtigt for mig at pointere, at hvis vi skal sikre os den demokratiske deltagelse fra Grønland, og at den grønlandske befolkning også kan være med til at yde deres bidrag til de her vigtige lovgivninger, så er det også vigtigt, at man kan følge med fra Grønland på grønlandsk.
Og det gør vi simpelt hen ikke godt nok fra Folketingets side.
Under Siumuts formandsperiode har vi sikret os, at det bliver muligt, at udvalg kan køre en høring på grønlandsk med en oversætter, men vi kan ikke se det på grønlandsk tv, og det er heller ikke muligt at videreformidle denne lov lige nu her fra salen på kalaallisut.
Hvis vi også skal sikre os den demokratiske deltagelse og sikre os, at de her lovgivninger kommer til at have den bedste effekt for Grønland og den bedste effekt i det hele taget, altså hvis det skal komme til at have den virkning, vi ønsker os, så mener jeg, at vi også bliver nødt til at styrke den demokratiske inddragelse.
Jeg synes, det er godt, at vi tager det her op.
Jeg synes, at der er nogle gode initiativer.
Men jeg synes, at der er meget, vi skal nå endnu.
Eksempelvis når vi kigger på strengere foranstaltning for seksualforbrydere i forhold til børn, er det netop også vigtigt, at vi ikke bare laver en strengere foranstaltning med 50 pct.'s forhøjelse.
Vi skal også kigge på, hvad minimum er, for vi har noget, der hedder gerningsmandsprincippet, hvor man også kigger på gerningsmanden i stedet for på gerningen, og det kan have forskellige former for effekt, altså hvordan man så bedømmer en enkelt sag, hvilket også kan være rigtig godt i nogle tilfælde for det grønlandske samfund.
Men det har været en form for eksperiment fra tidernes morgen, som i mange tilfælde måske ikke har haft den bedste virkning for det grønlandske samfund.
Derfor synes jeg, at vi skal kigge yderligere på gerningsmandsprincippet, især med hensyn til seksualforbrydelser mod børn, altså om ikke det her også skal revurderes yderligere.
Men som sagt er det et godt lovforslag.
Men lad det ikke blive til en sovepude, og lad mig se flere, der engagerer sig.
Lad Grønland se flere i det danske parlament, altså Folketinget, der engagerer sig i sådan et yderst vigtigt emne, som netop også berører rigtig mange børn i Grønland.
Tak for ordet.